בס'ד

**צום תשעה באב במוצאי שבת**

**כניסת הצום לפני השקיעה**

**19:35**

**צאת הצום**

**יום ראשון 20:00**



**הדלקת נרות**

**ירושלים: 18:58**

**תל אביב: 19:13**

**צאת השבת ת''א 20:13**

**![תיאור: parasha[1]]()**

**שולחן שבת - לפרשת דברים שבת חזון –תשעה באב**

**הרב אילן אלסטר**

**רב בית המדרש הקהילתי כפר אבהם**

**רעיון מהפרשה**: פרשת דברים נקראת בשבת שלפני תשעה באב. יש מי שמצאו קשר בין הפרשה לתשעה באב שכן בפרשה מתואר חטא המרגלים בו נגזרה גזירת הגלות על עם ישראל , וכמו שנאמר במסכת תענית(כ''ט א) : "בתשעה באב נגזר על אבותינו שלא יכנסו לארץ…וכתיב (במדבר י"ד) ותשא כל העדה ויתנו את קולם ויבכו העם בלילה ההוא. אמר רבה אמר רבי יוחנן : אותה לילה ליל תשעה באב היה. אמר להם הקדוש ברוך הוא: אתם בכיתם בכיה של חנם - ואני קובע לכם בכיה לדורות". גזירת הגלות שנגזרה בתשעה באב נגזרה בגלל חוסר אמונה ובטחון בה' , וחוסר הבנה בערכה של ארץ ישראל . בחטא המרגלים קבעו את גורל עם ישראל לדורות.

המדרש מוצא קשר נוסף בין הפרשה ובין תשעה באב : כתוב במדרש איכה רבה [פרשה א]

" אֵיכָה יָשְׁבה: שלשה נתנבאו בלשון אֵיכָה, משה ישעיה וירמיה, משה אמר (דברים א') אֵיכָה אשא לבדי וגו', ישעיה אמר (ישעיה א') אֵיכָה היתה לזונה, ירמיה אמר אֵיכָה ישבה בדד, אמר רבי לוי : משל למטרונה שהיו לה שלשה שושבינין אחד ראה אותה בשַׁלְוָתה, ואחד ראה אותה בפחזותה, ואחד ראה אותה בניוולה, כך משה ראה את ישראל בכבודם ושַׁלְוָתם ואמר 'אֵיכָה אשא לבדי טרחכם', ישעיה ראה אותם בפחזותם ואמר 'איכה היתה לזונה', ירמיה ראה אותם בניוולם ואמר איכה ישבה".

המדרש מלמדנו שכל אחד מן המנהיגים דיבר לדור אחר ולתקופה אחרת, אך המשותף לכלם הוא הדיבור בלשון אֵיכָה. ויש לעיין: מה רמזו לנו חז''ל כאשר אמרו שהמילה אֵיכָה משותפת למשה ישעיהו וירמיהו?

יש לומר שחז'ל רמזו לנו על הקשר בין אֵיכָה הנאמר אצל משה ישעיהו וירמיהו, שהוא קשר של סיבה ותוצאה.

וקודם יש להביא את הגמרא במסכת בבא מציעא [דף פה עמוד א] - אמר רב יהודה אמר רב: [=מהו שכתוב] מאי דכתיב [ירמיהו ט'] 'מי האיש החכם ויבן את זאת ואשר דבר פי ה' אליו ויגידה על מה אבדה הארץ'?, דבר זה אמרו חכמים ולא פירשוהו, אמרו נביאים ולא פירשוהו, עד שפירשו הקדוש ברוך הוא בעצמו. שנאמר [ירמיהו ט'] 'ויאמר ה' על עזבם את תורתי אשר נתתי לפניהם'. אמר רב יהודה אמר רב: שלא ברכו בתורה תחילה.

וביאר הר''ן במסכת נדרים [דף פא עמוד א] - עד שפרשו הקב"ה בעצמו שהוא יודע מעמקי הלב שלא היו מברכין בתורה תחלה כלומר **שלא היתה התורה חשובה בעיניהם כל כך שיהא ראוי לברך עליה** שלא היו עוסקים בה לשמה ומתוך כך היו מזלזלין בברכתה והיינו לא הלכו בה כלומר בכונתה ולשמה...

הקשה המהר''ל בספרו נצח ישראל , מה שאלת הנביא על מה אבדה הארץ והלא בית ראשון חרב על שלושת העבירות החמורות גילוי עריות שפיכות דמים ועבודה זרה ?

ותירץ הגאון רבי יחזקאל אברמסקי ששאלת הגמרא היתה כיצד עם חכם ונבון ירד לשפל המדריגה לעבור על ג' העבירות החמורות ? ומתרצת הגמרא שלא ברכו בתורה תחילה , וכמו שכתב הר''ן שהתורה לא היתה חשובה בעיניהם.

על דרך זו יש להסביר את מדרש איכה : תוכחתו של משה מכוונת כלפי מה שלא ברכו בתורה תחילה בימי ירמיהו. שורש הדבר נמצא כבר בימי השלוה של ישראל בתקופת משה שמוכיח את ישראל:"אֵיכָה אֶשָּׂא לְבַדִּי טָרְחֲכֶם וּמַשַּׂאֲכֶם וְרִיבְכֶם". רש''י מבאר "משאיכם" , מלמד שהיו אפיקורסים, ומסביר הרבי מקוצק שהאפיקורס מתייחס אל התורה וקיום המצוות כאל משא כבד ומיותר, והתוצאה בימי ירמיהו ''שלא ברכו בתורה תחילה" , והגיעו ל''איכה היתה לזונה קריה נאמנה'' הם החטאים שהביאו את החורבן בימי ירמיהו כמו שנאמר ''איכה ישבה בדד''.

בצום תשעה באב צריך לעשות את חשבון הנפש של העבר ושל הדור שלנו מדוע בימינו עדיין לא נבנה בית מקדש.

ידועים דברי מרן הרב קוק שנשוב להבנות ועמנו יבנה הבית השלישי ע''י אהבת חינם , ולאור הדברים שכתבנו אחד הלקחים הוא להתחזק בלימוד התורה , להתייחס אליה כראוי ולברך עליה בכוונה, וכמו שנאמר בתפילה : ''השיבנו אבינו לתורתך וקרבנו מלכנו לעבודתך והחזירה בתשובה שלמה לפניך''. התשובה אל התורה מביאה אותנו לתשובה שלמה לפני ה', אמן וכן יהי רצון.

* **פינת ההלכה**:לקט הלכות תשעה באב שחל במוצאי שבת

א.בשבת מותר לאכול בשר ולשתות יין בסעודה מפסקת .

ב.הרוצה ללמוד בשבת תשעה באב מה שרגיל ללמוד בכל שבת רשאי לנהוג כך.

ג.אוכל כרגיל עם בני ביתו בסעודה שלישית לכל הדעות ויכול לברך בזימון.

ה.צריך להפסיק לאכול לפני השקיעה 19:35

ו.בצאת השבת 20:13אומרים המבדיל בין קודש לחול .ברכת בורא מאורי האש מברכים בבית הכנסת ויש מברכים בבית קודם שהולכים לבית הכנסת.

ז.חולצים את הנעליים ומחליפים בגדי שבת בצאת הכוכבים במוצאי שבת לפני ההליכה לבית הכנסת.

ח.מבדילים בתפילת העמידה אף על פי שאין מבדילים על הכוס.

ט.אין מברכים במוצאי שבת ברכת בורא מיני בשמים .

י. תהלים מותר לומר מחצות היום ואם זה לצורך חולה מותר גם בליל תשעה באב.

יא.בצאת הצום ביום ראשון בערב 20:00 עושים הבדלה על היין ואין אומרים את הפסוקים ''הנה

א-ל ישועתי'' אלא מתחילים מבורא פרי הגפן.

יב.אין צריך לתת לקטן לשתות את היין של ההבדלה אלא שותה בעצמו.

יג.בצאת הצום ליל י''א מנחם אב אין איסור להסתפר לכבס וכו' למעט אכילת בשר ושתיית יין שאסורה בלילה ומותרת ביום.

 **סיפור לשולחן שבת:** **קינת השכינה**

בימיו של האר"י (רבי יצחק לוריא) ז"ל חי בעיר צפת יהודי ירא-שמים מופלג ותלמיד-חכם גדול, ושמו רבי אברהם הלוי ברוכים. שנים רבות נהג ר' אברהם להשכים קום מדי לילה סמוך לחצות, לסובב בסמטאות העיר, להקיש על דלתות הבתים ולהעיר לעבודת הבורא את תלמידי-החכמים והמקובלים הרבים שגדשו את צפת.לא הייתה חולפת שעה ואלה היו מתנערים מיצועם וממהרים לבתי-הכנסת, כדי לערוך 'תיקון חצות' ולבכות את מר הגלות.לאחר אמירת 'תיקון חצות' היו הכול לומדים בעיון ובהתמדה תורה - נגלה ונסתר. בליל של קולות לימוד היה בוקע אז מבתי-הכנסת ומתפשט בחלל האוויר של צפת. סמוך להנץ החמה היו פונים האנשים לטבילה במקווה, ולאחר מכן מתפללים שחרית בנחת ובכוונה.

דמות מרתקת וייחודית היה ר' אברהם. כל ימיו חי בדוחק ובפרישות, ופעל נמרצות לחיזוק כל ענייני הקודש של צפת. הרבה לעסוק בתפילה ובתורה. אך את עיקר חייו ומעשיו הקדיש לעניין אחד - גלות השכינה.בכל פעם שהיה עולה עניין הגלות על שפתיו, אפף אותו צער עמוק. הוא היה מוכיח בשער, מעורר להרבות בקינה על בית-המקדש שחרב. כה רבות התעסק בגלות השכינה ובגאולתה, עד שהאר"י בכבודו ובעצמו העיד עליו כי נשמתו היא גלגול של ירמיהו הנביא.יום אחד נפל ר' אברהם למשכב. מצבו הידרדר והלך עד שהגיע ממש לשערי מוות. טובי הרופאים בסביבה הוזעקו למיטתו, אך הם אמרו נואש. מכריו השלימו בליבם עם המצב, ודומה היה כי גם ר' אברהם עצמו מכין את עצמו ליום המוות.השמועה על מחלתו האנושה של ר' אברהם הגיעה לאוזני האר"י, והוא מיהר לבקרו. אמר לו האר"י: "דע לך ר' אברהם כי נשלמו ימיך, ולא נותר לך עוד זמן רב לחיות, אולם עדיין יש לפניך סיכוי להסיר את רוע הגזירה, לקום ממיטת חולייך ולשוב לאיתנך. זאת, אם תעלה לירושלים, להתפלל ליד שריד בית-מקדשנו, הכותל המערבי. אם תגיע לשם ותפיל תחינה, מעומק הנפש, תזכה לראות את השכינה הקדושה. והיה אם תזכה לכך, מובטח אתה כי תחיה עוד שנים רבות".

כששמע זאת ר' אברהם, גמר בליבו לצאת לירושלים ויהי מה. באותם ימים זה לא היה דבר של מה-בכך. הנסיעה התנהלה על-גבי חמורים, עברה בדרכים לא-סלולות וארכה ימים אחדים. היא גם עלתה סכום כסף שהיה למעלה מהישג-ידו של ר' אברהם.אף-על-פי-כן קיבל עליו ר' אברהם את המסע. בתוך ימים אחדים חלה התאוששות-מה במצבו, עד שהצליח לרדת ממיטת חוליו ולעמוד על רגליו.משהתחזק גופו עוד והוא חש עצמו חזק דיו לקראת הדרך הארוכה והמתישה, החל למכור את מיטלטלי ביתו, כדי לממן את הנסיעה, שכן עני מרוד היה וכסף מזומן לא היה בידו.כשהכול היה מוכן לנסיעה הסתגר ר' אברהם בביתו שלושה ימים ושלושה לילות, בתענית ובתפילה לקראת המסע. רק לאחר מכן יצא בדרך העולה לירושלים עיר-הקודש.

דרך ארוכה וקשה עברה על ר' אברהם מצפת לירושלים. כמה פעמים כבר היה נדמה לו שגופו החלוש לא יצליח לעמוד בטלטולי הדרך. רק אמונתו הגדולה נסכה בו כוח, עד שהגיע לירושלים.כשהגיע לעיר-הקודש לא פנה לאכסניה. הוא שם מיד את פעמיו אל הכותל המערבי. השעה הייתה שעת לילה. ר' אברהם החל לשפוך את תחינתו לפני הקב"ה, מתוך בכיות רמות וזעקות קורעות-לב, עד שאפסו כוחותיו.לפתע, מתוך העייפות הגדולה והחולשה הכבדה, הבחין בדמות לבושת שחורים, מיתמרת ועולה כענן מהכותל ועד לב השמים.הבין ר' אברהם כי אותה דמות לבושת שחורים היא-היא השכינה הקדושה השרויה בגלות, עטופה שחורים, ומתגוללת בעפרה על בניה הנתונים בצרה ובשביה.כאב חד פילח את ליבו, כל גופו הזדעזע והוא שב ונפל על פניו, בוכה בכי מר: "ציון המסולאת בפז, אוי לי שראיתיך בכך!", ומרוב צער התעלף.בחזיון חלומו ראה את הדמות לבושת השחורים קרבה אליו ומניחה את ידיה על פניו, מוחה את דמעותיו ואומרת: "הינחם, בני אברהם, כי יש תקווה, ושבו בנים לגבולם. עוד אשוב לרחם עליהם ואקבצם".הקיץ ר' אברהם מעלפונו, ושב להכרתו כשהוא משנן לעצמו את הדברים שראה ושמע.

כעבור כמה ימים החל ר' אברהם במסעו חזרה לעיר צפת. הוא שב אל העיר מאושש, שמח וטוב-לב. כשראהו האר"י, הבחין מיד על פניו כי אמנם התפלל מעומק הלב ואף זכה לחזות בגילוי השכינה.אמר לו האר"י: "אשריך שזכית לרגע נדיר של גילוי פנים בתוך הסתר-הפנים הגדול של הגלות המרה. כל זאת בזכות שכל חייך השתתפת בצערה של השכינה ומשום שאתה מעיר ומעורר יהודים מדי לילה לבכות את הגלות. מעתה מובטחת לך אריכות ימים".זכה ר' אברהם ברוכים לחיות בעיר-הקודש צפת עוד עשרים ושתיים שנה ולהמשיך בעבודת ה', על-פי דרכו המיוחדת.(על פי גליונות חב''ד)